Schloss Zweibrücken

Es Schloss Zweebrigge is e Bauwerk in de pälzisch Schdadt Zweebrigge. No'm Widderuffbau isses seit 1965 Sitz vum Pälzische Owwerlondesgericht un vun de Generalschdaatsonwaltschaft Zweebrigge. 

 Geschicht 
De Vorgänger vum heitische Schloss war e Burch, wo im 12. Johrhunnerd vun de Grafe vun Zweebrigge gebaut wor is, um die benachbart Honnelsschtroß zu schitze. Die Burch hat om eschdliche Schenkel vun dem Dreieck gelä, des heit de Schlossplatz darschdellt. 1410 is die Kurpalz gedält wor und Zweebrigge zur herzochliche Residenz. Jetzt ware die Widdelsbacher om Zuch. Herzoch Schdefan hat so "Schdefansstock" gebaut, der um 1525 als "Ludwichsbau" renoviert wor ist. 1547 is de "Herzoch-Wolfgong-Bau" dezu komm. 1582 kam de "Longe Bau om Wasser" un de "Friedrichsbau" dezu. Åfong vum 17. Johrhunnert hat de Herzoch Johonn II. weitergebaut.

No soiner Zerschderung 1677 im Holländische Kriech, ma redd aa vun de Reunionskrieche war die Schdadt erscht mol bis 1681 besetzt. 1697 is de Friede von Rijswijk geschloss wor, wo Zweebrigge on Schwede komm is, genauer gesaat, on die dortich Kleeburcher Linie vun de Widdelsbacher.

Vun 1720 bis 1725 is es Schloss dann in soiner heidisch Form nei gebaut wor, und zwar om nerdliche Schenkel vum Schlossplatz. Die Zeite hatte sich geännert, und deshalb hat man kä Verteidischungsålach gebaut, sondern was Repräsentatives, nämlich e Residenzschloss im schbet-barocke Schdil. Des war domols de greschde un schännschde profone Barockbau in de gonze Palz. Weil de Unnergrund ziemlich babbisch war, is de gonze Bau uf Ächepähl geschdellt wor - domols hat e gonzes Wäldsche dro glaawe misse. De Bau is 83 Meder long, 23 Meder bräd un 25 Meder hoch. Es sin 50.000 Kubigmeder umbaut wor. Die gälwe Sondschdää sin aus Lothringe, un die rode aus de Nordpalz.

Soi Bliedezeit hat's vun 1735 bis 1775 erläbt, als de Herzoch Chrischon IV. sich als Kunschdmäzen hervorgedu hat. De Hofmoler Chrischon vun Mannlich war änner vun de wichtischste Leit om Hof. Awwer aa onnere Kinschdler sin in- und ausgong, zum Beischbiel de Komponischt Christoph Willibald vun Gluck. A Max I., de Neffe vum Herzoch un schbedere Kenich vun Bayern, hat als Kind e paar Johr im Zweebrigger Schloss geläbt.

1793 honn's die fronzesische Revolutionstruppe zerschdert, awwer als die Widdelsbacher uffem Wiener Kongress 1816 zerick on die Macht komm sin, hat's de Max I. Joseph vun Bayern widder nei uffgebaut. Seit 1837 hat im Schloss es Appelationsgericht soi Räum gehatt. 1840 iss e Turm om Schloss gebaut wor, awwer der war schun ball baufällisch und hat widder abgeriss werre misse. vun 1867 bis 1869 is es Schloss zum "Justizpalaschd" ausgebaut wor, und bis 1902 war sogar e Unnersuchungsgefängnis mit drin.

Im Zwätte Weltkriech isses om 14. März 1945 zerbombt wor. Es ware awwer in Nancy noch Originalplän vum Schloss vun 1725 do, die vum Archidekt Jonas Erikson Sundahl geschdommt honn. No dänne isses vun 1962 bis 1964 in soiner vornapoleonische äußere Form widder uffgebaut wor.

 Weblinks 

 Korzer Abriss iwwer die Schlossgeschicht uff de Seide vum Pälzische Owwerlondesgericht
 Es Herzochschloss in Zweebrigge Ardiggel uff de Website bipontium.de mit Geschicht un zahlreiche Fotos

Kategorie:Burge un Schlesser